Per Ørum Jørgensen (KF), 2006-01-12:
Jeg synes, debatten afslører, at der i hvert fald er en væsentlig forskel på den virkelighed, som Enhedslisten oplever, og den virkelighed, som regeringspartierne oplever.
Hvem der så har ret, er der jo selvfølgelig også forskellige holdninger til.
Når man ser teksten til denne forespørgsel med ord som manipulation og sammenblanding af interesser, så synes jeg egentlig, det siger sig selv, at det er en mistænkeliggørelse af så vel erhvervsliv som af de forskningsmiljøer, der jo reelt sidder med en vigtig nøgle til at sikre vækst og fremgang i Danmark.
For Det Konservative Folkeparti er udgangspunktet anderledes.
Vi ønsker faktisk, at der er et tæt samarbejde mellem erhvervslivet og de offentlige forskningsmiljøer.
Der skal naturligvis være plads til grundforskningen og den anden forskning, som ikke umiddelbart har et anvendelsesorienteret sigte.
Vi lægger jo naturligvis også stor vægt på, at der fortsat er åbenhed og gennemsigtighed, så der er optimal videnskabelig objektivitet og redelighed.
Vi mener, at det er fundamentalt, at der sikres et tæt sammenspil mellem erhvervslivet og de offentlige forskningsmiljøer.
Det er en udfordring, som ikke bliver løst optimalt lige nu, og det er egentlig der, problemstillingen ligger, frem for den problemstilling, som Enhedslisten sætter op her.
Regeringen er naturligvis opmærksom på, og det kan man jo bl.a. se i forbindelse med universitetsreformen, hvor universiteterne har fået Fttmo036.fm Page 2563
Friday, March 10, 2006 4:42 PM
professionelle bestyrelser, at det er vigtigt, at den forskning, der finder sted i det offentlige, også er med til at skabe værdi til samfundet, skabe nye arbejdspladser, nye eksportmuligheder, forbedre sygdomsbehandling osv.
Fusionen mellem Aarhus Universitet og Handels- og Ingeniørhøjskolen i Herning er jo egentlig et ganske godt eksempel.
HIH har i mange år været fantastisk dygtig til at etablere og udbygge samarbejde med erhvervslivet og ikke bare med store virksomheder, men også med små og mellemstore virksomheder.
Kontakt til erhvervslivet er et område, som man fra universitetets side klart erkendte at man havde behov for at kunne styrke, så man kunne tage ved lære af de erfaringer, der allerede var gjort.
Altså, et klart signal fra universitetet om, at der er behov for at styrke det her område.
Den store udfordring ligger nu og også i de kommende år i at skabe et bindeled, en kommunikation mellem forskningsmiljøerne og erhvervslivet, så forskning kan finde anvendelse og dermed skabe værdi for samfundet.
Fordelingen af forskningsmidlerne i forbindelse med UMTS-aftalen, der blev indgået med et meget bredt udsnit af partier i Folketinget, understreger jo også, at der er en bred tilslutning til, at forskningsmidlerne fordeles både til strategisk forskning og til den frie forskning, og som hr. Jesper Langballe var inde på, er det ikke et enten-eller, der er tale om, men et både-og.
For Det Konservative Folkeparti er det vigtigt, at vi i Folketinget tager ansvar og øremærker midlerne til at styrke nogle områder, hvor der er mulighed og perspektiv for vækst og innovation til glæde og gavn for hele samfundet.
Som eksempel kan jeg nævne styrkelsen af forskningen i den vedvarende energi, så vi også i fremtiden fastholder en fremtrædende position på dette felt.
Så modsat Enhedslisten mener vi altså, at det må være i samfundets interesse, at der er et tæt samarbejde mellem de offentlige forskningsmiljøer og erhvervslivet, så den offentlige forskning kommer til anvendelse og dermed kan bidrage til at skabe vækst og nye muligheder herhjemme.